hvorfor skal modparten ikke betale for min lejebil i hele den periode, vi har været uden bil?
vi får en del henvendelser fra kunder, der ligesom dig, synes det er urimeligt, at de selv står tilbage med en del af regningen for en lejebil, når de er uden skyld i ulykken. reglerne er ens for alle og er dannet på baggrund af retspraksis. jeg vil prøve at ridse dem op.

for at du kan få dækket udgiften til en lejebil fra modpartens forsikringsselskab, skal det først og fremmest have anerkendt, at modparten er helt eller delvist skyld i uheldet.   
du skal som hovedregel bruge din bil erhvervsmæssigt. hvis du bruger din bil til privat kørsel, fx til og fra arbejde, kan du kun få dækket udgiften, hvis offentlig transport til og fra arbejde ikke er mulig eller kun er mulig med meget store tidsmæssige gener. du skal normalt selv lægge ud for leje af erstatningsbilen, hvorefter modpartens forsikringsselskab refunderer dig deres andel af udgiften.

desværre er det sådan, at du kun får dækket lejeudgiften i den egentlige reparationstid, dvs. den tid, hvor værkstedet reparerer på din bil. ventetid på fx reservedele eller weekender er normalt ikke dækket.

du kan læse mere om reglerne, som er dannet på baggrund af retspraksis, i vores pjece ”bilen og forsikring” eller på vores hjemmeside i menuen bil og motor.

